En 90-årig mand kom til skade, da han natten til torsdag faldt ud af et vindue på plejehjemmet Lollandshus i Aalborg. - Omkring klokken 03.00 natten til den 28. maj 2015 blev en svækket, demensramt plejehjemsbeboer, der bor i en stuelejlighed på Lollandshus Plejehjem, fundet uden for lejlighedens ene vindue. Borgeren havde slået hovedet samt det ene ben og der blev tilkaldt ambulance, lyder det i en redegørelse til Ældre- og Handicapudvalget i Aalborg Kommune, som TV2 Nord har modtaget. Den 90-årige mand skulle eftersigende være faldet omkring to en halv meter ned. - Borgeren er nu indlagt på Aalborg Universitetshospital, hvor det ifølge pårørende er konstateret, at borgeren har brud på det ene knæ, en hævelse på venstre side af baghovedet samt formentlig en hjernerystelse, skriver konstitueret ældre- og sundhedschef i Aalborg Kommune, Lars Nøhr, i redegørelsen til udvalget. Lars Nøhr skriver, at hændelsen vil blive undersøgt nøje. Praksis på Plejehjemmet Lollandshus har tidligere været undersøgt, fordi en 85-årig kvinde i oktober sidste år døde, efter at have været fastspændt i en fikseringssele på plejehjemmet.

Opsummering:
En 90-årig dement mand faldt natten til torsdag ud af et vindue på det omstridte plejehjem Lollandshus i Aalborg.